Ακόμη ένα εργατικό ατύχημα σημειώθηκε χθες, όταν φιάλης υγραερίου στις εγκαταστάσεις της εταιρείας TOP GAS στον Ασπρόπυργο εξερράγη προκαλώντας τον τραυματισμό τριών ανθρώπων. Οι δύο τραυματίες νοσηλεύονται σε σοβαρή κατάσταση στην εντατική του Αττικού Νοσοκομείου.

Σύμφωνα με πληροφορίες της πυροσβεστικής, η έκρηξη έγινε μέσα στον χώρο. Όμως, συνάδελφος των τραυματισμένων υποστηρίζει ότι δεν σημειώθηκε έκρηξη, αλλά «εκτόνωση αερίου» που προκάλεσε μεγάλη φλόγα, από την οποία επλήγησαν οι δύο υπάλληλοι που βρίσκονταν ακριβώς επάνω από τη φιάλη.

Σε νέα ανακοίνωση, η διοίκηση του Πανεπιστημιακού Γενικού Νοσοκομείου Αττικόν ενημερώνει ότι «Ο 33χρονος που νοσηλεύεται στη Μονάδα Εντατικής Θεραπείας του Νοσοκομείου μας, παραμένει διασωληνωμένος, σε σοβαρή αλλά σταθερή κατάσταση και φέρει εγκαύματα 3ου βαθμού. Ο 40χρονος διακομίστηκε και αντιμετωπίζεται στη Μονάδα Εντατικής Θεραπείας του Αντικαρκινικού-Ογκολογικού Νοσοκομείου Αθηνών 'Αγιος Σάββας. Ο 27χρονος αφού παρέμεινε στη Μονάδα Βραχείας Νοσηλείας και έγινε πλήρης εργαστηριακός έλεγχος, εξήλθε υγιής από το νοσοκομείο μας».

Το υπουργείο Εργασίας σε ανακοίνωσή του αναφέρει ότι το ΣΕΠΕ βρέθηκε στον τόπο του ατυχήματος και προέβη στις απαραίτητες ενέργειες για να διακριβωθούν οι συνθήκες και τα αίτια, αλλά να αποδοθούν ευθύνες.

Το υπουργείο επισημαίνει ότι η εταιρεία TOP GAS έχει ήδη κληθεί να παράσχει εξηγήσεις για τρεις παραβάσεις των κανόνων Υγείας και Ασφάλειας στην Εργασία.

Σχετικά με το περιστατικό η ΓΣΕΕ ζήτησε από το υπουργείο Εργασίας και το ΣΕΠΕ να προχωρήσουν άμεσα σε όλες τις απαραίτητες ενέργειες, «ώστε να διαλευκανθούν τα αίτια του ατυχήματος και να αποδοθούν ευθύνες, όπου αυτές αναλογούν». «Είναι αδιανόητο εν έτη 2017, εργαζόμενος να χάσει τη ζωή του ή πολλές φορές να τη χάνει, την ώρα που παλεύει για το μεροκάματο».

Η αρχική ενημέρωση από το Αττικό Νοσοκομείο ανέφερε ότι «οι δύο διασωληνώθηκαν άμεσα και φέρουν εγκαύματα 1ου και 2ου βαθμού στο πρόσωπο, τον κορμό και τα άκρα. Κατόπιν πλήρους ελέγχου, ο ένας τραυματίας μεταφέρθηκε στη Μονάδα Εντατικής Θεραπείας του νοσοκομείου μας και ο δεύτερος θα αντιμετωπιστεί σε Μονάδα άλλου νοσοκομείου, καθώς γίνονται οι δέουσες ενέργειες για τη μεταφορά του». Στη σχετική ανακοίνωση αναφερόταν πως «ο τρίτος τραυματίας, είναι σε καλή κατάσταση και παραμένει στο Τμήμα Βραχείας Νοσηλείας για παρακολούθηση».